U-I-322/08
Natisni
Opravilna št.:
U-I-322/08
Datum odločitve:
9. 7. 2009
ECLI:
ECLI:SI:USRS:2009:U.I.322.08
Akt:
Odlok o predkupni pravici na območju Mestne občine Maribor (Medobčinski uradni vestnik Štajerske in Koroške regije, št. 1/04, 28/05, 17/06, 28/06 in 11/08), tč. C 2. čl.
Izrek:
Pobuda za začetek postopka za oceno ustavnosti in zakonitosti točke C 2. člena Odloka o predkupni pravici na območju Mestne občine Maribor (Medobčinski uradni vestnik Štajerske in Koroške regije, št. 1/04, 28/05, 17/06, 28/06 in 11/08) v delu, ki se nanaša na zemljišči s parc. št. 2911/5 in 2911/64, k. o. Ob železnici, se zavrže.
Evidenčni stavek:
V postopku za presojo ustavnosti in zakonitosti predpisa, Ustavno sodišče ni pristojno za presojo akta, ki po svoji pravni naravi ni predpis.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.9 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Akta, ki ni mednarodna pogodba/zakon/predpis.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Družba MTB, d. o. o., Maribor
Datum vloge:
30. 12. 2008
Vrsta odločitve:
sklep
Vrsta rešitve:
zavrženje
Dokument:
US28796
Dokument v PDF obliki:
U-I-322-08.pdf
79 KB
Prenesite datoteko
U-I-322/08-5
9. 7. 2009
SKLEP
Ustavno sodišče je v postopku za preizkus pobude družb MTB, d. o. o., Maribor, in MIK, d. o. o., Vojnik, ki ju zastopa Dušan Logar, odvetnik v Mariboru, na seji 9. julija 2009
sklenilo:
Pobuda za začetek postopka za oceno ustavnosti in zakonitosti točke C 2. člena Odloka o predkupni pravici na območju Mestne občine Maribor (Medobčinski uradni vestnik Štajerske in Koroške regije, št. 1/04, 28/05, 17/06, 28/06 in 11/08) v delu, ki se nanaša na zemljišči s parc. št. 2911/5 in 2911/64, k. o. Ob železnici, se zavrže.
Obrazložitev
1. Pobudnici izpodbijata točko C 2. člena Odloka o predkupni pravici na območju Mestne občine Maribor (v nadaljevanju Odlok) v delu, ki se nanaša na zemljišči s parc. št. 2911/5 in 2911/64, k. o. Ob železnici. Zatrjujeta, da je Odlok v izpodbijanem delu v neskladju s prvim in z drugim odstavkom 85. člena Zakona o urejanju prostora (Uradni list RS, št. 110/02 in nasl. – ZUreP-1). Svoj pravni interes utemeljujeta z zatrjevanjem, da sta za navedeni zemljišči že sklenili kupoprodajni pogodbi oziroma menjalno pogodbo ter da bi bila lahko zaradi izpodbijane določbe Odloka uveljavljena ničnost teh pogodb. Pobudnici predlagata, naj Ustavno sodišče Odlok v izpodbijanem delu odpravi.
2. Ustavno sodišče je na podlagi 160. člena Ustave pristojno presojati ustavnost in zakonitost predpisov in drugih splošnih aktov. Izpodbijani Odlok ni predpis, saj iz njegove vsebine izhaja, da ureja posamična razmerja. Z njim so namreč določena območja predkupne pravice občine tako natančno, da je mejo območja mogoče prikazati v zemljiškem katastru in jo določiti v naravi. To pomeni, da izpodbijani Odlok na določenih zemljiščih odreja konkretne omejitve, ki so jih dolžni spoštovati vsi naslovniki izpodbijanega akta, ki poimensko sicer niso določeni, vendar jih je mogoče ugotoviti. V izpodbijanem delu ima zato Odlok pravno naravo generalne odločbe. Generalna odločba je podobna splošnemu (abstraktnemu) pravnemu aktu, vendar je še vedno individualni upravni akt, ki se nanaša na konkretno določen primer in na določene posameznike oziroma določene organizacije, ne pa na nedoločeno število abstraktnih primerov (podobno Ustavno sodišče že v sklepu št. U-I-36/08 z dne 10. 4. 2008[1] Ker ureja Odlok v izpodbijanem delu posamična razmerja, je Ustavno sodišče pobudo za začetek postopka njegove ustavnosti oziroma zakonitosti zaradi nepristojnosti zavrglo.
3. Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se presoja v upravnem sporu (četrti odstavek 5. člena Zakona o upravnem sporu, Uradni list RS, št. 105/06 – v nadaljevanju ZUS-1). Pobudnici lahko zato izpodbijata Odlok s tožbo pri Upravnem sodišču v roku trideset dni od vročitve tega sklepa (četrti odstavek 23. člena ZUS-1).
4. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – ur. p. b. – ZUstS) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik
Opomba:
[1]Objavljeno na spletni strani Ustavnega sodišča
www.us-rs.si
).